**Konsekvenser ved ikke at overholde sociale klausuler i Vordingborg Kommune**

Overordnet set er en misligholdelse af de sociale klausuler at betragte som en væsentlig misligholdelse af kontrakten, hvorefter Vordingborg Kommune kan vælge at ophæve kontrakten med øjeblikkelig virkning. Det vil dog være op til en konkret vurdering fra sag til sag.

Hvis tidsfrister for udlevering af dokumentation ikke overholdes sidestilles dette med at klausulerne ikke har været overholdt i perioden frem til dokumentationen foreligger.

*Tilsidesættelse af klausuler om løn og arbejdsforhold for medarbejdere der medvirker til kontraktens opfyldelse:*

Hvis leverandøren ikke overholder sine forpligtelser i medfør af arbejdsklausulen, og hvis dette medfører et berettiget krav på yderligere løn eller kompensation fra arbejdstagerne kan Vordingborg Kommune tilbageholde et vederlag med henblik på at tilgodese sådanne krav.

Leverandøren kan endvidere pålægges at betale en bod på 0,05% af kontraktsummen (dog mindst 5.000 kr.) pr. dag hvor forpligtelsen ikke overholdes. Dette vil fremgå af udbudsbekendtgørelse og udbudsmateriale til det enkelte udbud.

*Tilsidesættelse af klausuler om at 10% af medarbejderne der medvirker til kontraktens opfyldelse skal være praktikstillinger:*

Konstaterer Vordingborg Kommune i kontraktens løbetid, at der ikke er beskæftiget det forudsatte antal praktikstillinger ifaldes en bod på 15.000 kr. pr. hele kalendermåned for hver enkelt manglende praktikstilling.